CELEX: 52012PC0206
Language: et
Date: 2012-05-10
Title: Ettepanek: NÕUKOGU DIREKTIIV, millega muudetakse direktiivi 2006/112/EÜ (mis käsitleb ühist käibemaksusüsteemi) vautšerite käsitlemise osas

|
			
		
		
		52012PC0206
		
			Ettepanek: NÕUKOGU DIREKTIIV, millega muudetakse direktiivi 2006/112/EÜ (mis käsitleb ühist käibemaksusüsteemi) vautšerite käsitlemise osas /* COM/2012/0206 final - 2012/0102 (CNS) */
			
				
		
		
			
			   	SELETUSKIRI
1.           ETTEPANEKU TAUST
Ettepaneku
põhjused ja eesmärgid
Kuuenda
käibemaksudirektiiviga[1]
ega käibemaksudirektiiviga[2]
ei ole ette nähtud eeskirju vautšereid hõlmavate tehingute käsitlemiseks.
Vautšeri kasutamine maksustatava tehingu tegemisel võib mõjutada maksustatavat
väärtust, tehingu aega ja teatavatel tingimustel isegi maksustamiskohta.
Ebakindlus korrektse maksukohtlemise osas võib aga tekitada probleeme
piiriüleste tehingute puhul ja vautšerite ärilist turustamist hõlmavate
aheltehingute puhul.
Ühiste
eeskirjade puudumine on sundinud liikmesriike leidma ise lahendusi, mis aga ei
ole koordineeritud. Sellest tulenevad maksustamise erinevused tekitavad
selliseid probleeme nagu topeltmaksustamine või maksustamata jätmine ning
aitavad ka kaasa maksustamise vältimisele ja takistavad äriuuendusi. Peale
selle on vautšerite suurenenud funktsionaalsuse tõttu raskem eristada
vautšereid ja üldisemaid maksevahendeid.
Alates ühiste
käibemaksueeskirjade vastuvõtmisest 1977. aastal on paljugi muutunud ning vautšerite
suurem kasutamine on vaid üks mitmetest äritegemist mõjutanud muutustest,
millega kaasnevad sellised keerulised probleemid, mida sel ajal ette ei
kujutatud.
Euroopa Liidu
Kohtult on mitmel korral küsitud selgitust, kuidas tuleks käibemaksudirektiive
sellistes tingimustes kohaldada. Seoses vautšeritega on selle protsessi käigus
antud mõningaid suuniseid, kuid teatavad probleemid on jäänud lahendamata.
Käesoleva ettepaneku eesmärk on selliste probleemide lahendamine, selgitades ja
ühtlustades ELi õigusaktidega ettenähtud eeskirju, milles käsitletakse
vautšerite maksustamist käibemaksuga.
Üldine taust
Käesoleva õigusakti ettepaneku eesmärk on
selgitamine. Seda tuleks laiendada maksustamistagajärgedele, mis eri liiki
vautšerite väljastamisel, turustamisel või lunastamisel on kas ühe liikmesriigi
piires või selliste tehingute puhul, mis hõlmavad rohkem kui ühte liikmesriiki.
Mis on
vautšer?
Käibemaksueeskirjade kohaldamisel on vautšer
vahend, mis annab selle omanikule õiguse kaupadele või teenustele või õiguse
saada seoses kaupade tarnimise või teenuste osutamisega allahindlust või
maksevähendit. Vautšeri väljastaja võtab kohustuse tarnida kaupu või osutada
teenuseid, teha allahindlus või maksevähend.
Vautšer võib olla elektrooniline või
paberkandjal ning üldiselt on sellel äri- või müügiedenduseesmärk, milleks võib
olla edendada teatavate kaupade tarnimist või teenuste osutamist või saada
kiiremini teatavate kaupade või teenuste eest makseid. Teisisõnu on vautšeri
eesmärk aidata arendada kauba- ja teenuseturgu, tagada klientide lojaalsus või
hõlbustada maksmist. Need eesmärgid aitavad vautšerit eristada teistest
sellistest vahenditest nagu reisitšekid, mida kasutatakse üksnes maksete
tegemiseks.
Mis tahes vahend, mille eesmärk on üksnes
maksete tegemine, jääb käibemaksu eesmärgil vautšeri määratlusest välja.
Selliste makseteenuste suhtes kohaldatakse muid käibemaksueeskirju.
On olemas erinevat liiki vautšereid. Mõned
väljastatakse tasu eest ja neid saab praegu maksustada kas müümise või
lunastamise ajal, sõltuvalt üksikutes liikmesriikidest järgitavast
lähenemisviisist. Võidakse väljastada ka tasuta vautšereid, mis annab omanikule
õiguse saada kaupu ja teenuseid täiendavat tasu maksmata. Sellist tarnet võib
käsitada ärikingitusena. Tasuta allahindlusvautšerit, mis annab selle omanikule
õiguse saada allahindlust järgnevalt tehingult, võib vaadelda kui pelka
kohustust tagada allahindlus.
Õigust saada teatava ajavahemiku jooksul
tehtud kõigilt ostudelt allahindlust, isegi kui see õigus antakse makse
tegemise eest, ei käsitata siiski siinkohal vautšerina, sest kõnealune õigus on
ostutehingust sõltumatu. Sellise õiguse määratlemata olemus (isegi kui see on
ajaliselt piiratud) on üpris erinev allahindusvautšerist, mille puhul õigus on
ühekordne ja seotud konkreetse tarnega. See aga ei tähenda, et sellist teenust
ei maksustata.
Milliseid
küsimusi seoses vautšerite praeguse maksustamisega tuleks käsitleda?
Põhiline küsimus on selles, millal vautšeriga
seotud tehinguid tuleks maksustada. Ühiste eeskirjade puudumise tõttu ei ole
liikmesriikide maksustamistavad kooskõlastatud. Mõned liikmesriigid maksustavad
kõige levinumat liiki vautšereid nende väljastamisel, samal ajal kui teised
maksustavad vautšereid nende lunastamisel. See tekitab ettevõtjates
ebakindlust, eriti neis, kes soovivad saada kasu ühtse turu võimalustest. Kui
vautšer väljastatakse ühes liikmesriigis ja seda kasutatakse teises
liikmesriigis, on praktikas selle tulemuseks erinev maksustamine, sh
topeltmaksustamine või maksustamata jätmine.
Tuleb selgitada vautšerite (mille maksustamist
käibemaksuga käsitletakse praeguse läbivaatamise käigus) ja uuenduslike
maksesüsteemide (mille maksustamist käibemaksuga käsitletakse
käibemaksudirektiivi muudes osades) erinevusi.
Tarbijateni jõuavad vautšerid (eelkõige
ettemakstud kommunikatsiooniteenuste vautšerid) tihti läbi turustamisahela.
Ühiste eeskirjade puudumise tõttu kasutatakse koordineerimata lähenemisviise,
mis mõnikord hõlmavad kohalikke soodustuste tegemise kokkuleppeid, mis
takistavad ELi-siseste ärimudelite arendamist.
Allahindusvautšerid võivad hõlmata tootja või
turustaja (kes väljastab allahindlusvautšereid) tehtavat tagasimakset
jaemüüjale, et kompenseerida kliendile allahindlusvautšeri eest tehtav
allahindlus. Kehtivaid eeskirju, nagu neid on tõlgendanud Euroopa Liidu Kohus,
on tülikas ja keeruline ellu rakendada. Hädasti on vaja sobivamat
lähenemisviisi.
2.           MILLISED ON VÄLJAPAKUTAVAD
LAHENDUSED?
Kõnealuste probleemide lahendamiseks
kavatsetakse käibemaksudirektiivi muuta. Lahendused on esitatud viie punki all.
1.           Vautšerite määratlemine
käibemaksu kogumise eesmärgil
Kõigepealt tuleb selgitada, mida käsitatakse
käibemaksu kogumise eesmärgil vautšerina. Selleks lisatakse uus artikkel 30a.
Käibemaksudirektiivis peab oleme selgelt sätestatud, milliseid vautšereid
maksustatakse väljastamisel ja milliseid üksnes lunastamisel. Esimesi
nimetatakse üheotstarbelisteks vautšeriteks ja viimaseid mitmeotstarbelisteks
vautšeriteks. Selline eristamine sõltub sellest, kas väljastamisel on olemas
maksustamiseks vajalik teave või maksustamiseks peab ootama vautšeri
lunastamist, kuna lõppkasutus sõltub valikust. Ka on vaja tagada, et vahendeid,
mida saab praegu kasutada maksmiseks mitmes omavahel mitteseotud müügikohas ja
mida praegu üldiselt ei käsitata vautšeritena, tuleks jätkuvalt samamoodi
kohelda.
Uuendused makseteenuste osutamisel on muutnud
vautšerite ja traditsiooniliste maksesüsteemide eristamise keerulisemaks.
Artikliga 30a tuuakse ka vajalikku selgust vautšerite piiritlemisel käibemaksu
kogumise eesmärgil.
2.           Maksustamise aeg
Pärast erinevat liiki vautšerite
kindlakstegemist on vaja teha täiendavaid muudatusi, et tagada käibemaksu
korrektne kogumine.
Maksu sissenõutavust käsitlevaid kehtivaid
eeskirju (artiklis 65) tuleks kohandada tagamaks, et üheotstarbeliste vautšerite
suhtes kohaldatakse käibemaksu ajal, mil vautšerid väljastatakse ja nende eest
makstakse.
Segaduse vältimiseks tuleb vautšeriga antavat
õigust ning sellega seotud kaupade tarnimist ja teenuste osutamist käsitada
üheainsa tehinguna. Üheotstarbelisi vautšereid maksustatakse kohe nende
väljastamisel, nii et kõnealune võimalik probleem ei tõstatu. Selliste
vautšerite puhul, mida ei maksustata väljastamisel, sest nende maksustamise
kohta ja taset ei saa sel ajal kindlaks teha, tuleks maks sisse nõuda üksnes siis,
kui nendega seotud kaubad on tarnitud või teenused on osutatud. Selle
tagamiseks on kavandatud uus artikkel 30b. Selles selgitatakse, et vautšeri
väljastamine ja sellele järgnev kaupade tarnimine või teenuste osutamine on
maksustamise seisukohast üksainus tehing.
3.           Turustamiseeskirjad
Pärast seda, kui käibemaksudirektiiviga on
ette nähtud, et mitmeotstarbelisi vautšereid maksustatakse nende lunastamisel,
tuleb käsitada mõnesid küsimusi seoses nende turustamisega. Enne kui vautšerid
jõuavad kliendini, läbivad need tihti turustamisahela. Kuigi seonduvat tehingut
ei maksustata enne kaupade tarnimist või teenuste osutamist, on
mitmeotstarbeliste vautšerite äriline turustamine iseenesest maksustatav
teenus, mille osutamine on seonduvast tarnest sõltumatu. Kui selline
mitmeotstarbeline vautšer vahetab turustamisahelas omanikku, saab hõlmatud
teenuse maksustatavat väärtust mõõta vautšeri väärtuse muutusega. Kui turustaja
ostab vautšeri hinna X eest ja müüb selle hiljem kallimalt edasi hinna X pluss
Y eest, näitab muut Y osutatud turustamisteenuse väärtust.
Kuna mitmeotstarbeliste vautšerite
turustamisahelad võivad hõlmata mitut liikmesriiki, on vaja ühiseid eeskirju
sellise turustamisteenuse kindlakstegemiseks ja selle maksumuse mõõtmiseks.
Artiklile 25 lisatavas punktis d selgitatakse, et turustamist käsitatakse
käibemaksudirektiivi kohaldamise eesmärgil teenuse osutamisena. Uues artiklis
74b käsitletakse selle teenuse maksustatava väärtuse arvutamist.
Selleks et hõlbustada maksustatava väärtuse
arvutamist turustamisahela igas etapis, kehtestatakse artikliga 74a
nimiväärtuse mõiste, mida määratletakse kui mitmeotstarbelise vautšeri
väljastaja saadavat kogutasu, mis omakorda on aluseks olevate kaupade tarnimise
või teenuste osutamise maksustatav väärtus (koos käibemaksuga).
Nende kahe sätte puhul kasutatava
konstruktsiooniga tagatakse, et mitmeotstarbelise vautšeriga seotud
maksustatavaid tehinguid – turustamisteenuse osutamine ja aluseks olevate
kaupade tarnimine või teenuste osutamine – kirjeldatakse ja maksustatakse
terviklikult, neutraalselt ja läbipaistvalt.
4.           Allahindlusvautšerid
Allahindlusvautšeritega seoses ilmnevad
probleemid, kui allahindluse tagab lõpuks vautšeri väljastaja, mitte vautšeri
lunastaja. Keerukate kohandamiste vältimiseks tehakse ettepanek käsitada
sellise allahindluse tegemist vautšeri lunastaja poolt vautšeri väljastajale
eraldiseisva teenuse osutamisena. Selleks nõutavad meetmed on ette nähtud
artikli 25 punktis e ja artiklis 74c. 
5.           Muud tehnilised või seonduvad
muudatused
Käibemaksudirektiivi on vaja teha veel mõned
tehnilised muudatused, et tagada nende lahenduste nõuetekohane toimimine,
eelkõige seoses mahaarvamisõigusega (artikkel 169), maksu tasumise eest
vastutava isikuga (artikkel 193) ja muude kohustustega (artikkel 272). Artiklite
28 ja 65 tehnilised muudatused on vajalikud vastavalt mitmeotstarbeliste ja
üheotstarbeliste vautšerite korrektse käsitlemise tagamiseks.
3.           ETTEPANEKU PÕHIELEMENTIDE
TEHNILINE SELGITUS
Vautšerite määratlus ja kohaldatavad
erinevad kriteeriumid, sh maksustamisaeg (artikli 30a lõiked 1ja 2 ning
artikkel 30b)
Käibemaksueeskirjad peaksid olema järjekindlad
maksu sissenõutavaks muutumise osas. Kui vautšeri väljastamise ajal puudub
teave korrektse maksuotsuse tegemiseks, on praktikas maksustamine võimalik üksnes
vautšeri lunastamise ajal. Kuna käibemaksudirektiivis ei ole suuniseid antud,
puudub üksmeel selles osas, milliseid vautšereid tuleks maksustada
väljastamisel ja milliseid lunastamisel. Seepärast käsitavad mõned
liikmesriigid teatavat liiki vautšereid (nt ettemakstud kõnekaardid[3]) ettemaksetena, mida
maksustatakse eelnevalt, samal ajal kui teised liikmesriigid maksustavad sama
liiki vautšereid teenuse osutamisel[4].
Kui vautšer väljastatakse esimesena mainitud riikides ja lunastatakse teisena
mainitud riikides, siis mõlemad võtavad käibemaksu samalt tarnelt. See on
mõlema poole seisukohast õiguspärane, kuid tulemuseks on topeltmaksustamine.
Vastupidises olukorras ei võtaks ükski riik käibemaksu ja tulemuseks oleks
maksustamata jätmine.
Erinevate lähenemisviiside kasutamisest
tulenev topeltmaksustamine võib takistada (ja juba takistab) ühtse turu
eelistest kaubanduslepingute sõlmimisel kasu saamast. Vastupidist olukorda ehk
erinevustest tulenevat tahtmatut maksustamata jätmist saab kuritarvitada. 
Selle probleemi lahendamiseks määratletakse
ettepanekus kõigepealt vautšerid ja nende peamised kategooriad, eristades
eelkõige üheotstarbelisi ja mitmeotstarbelisi vautšereid.
Üheotstarbeline vautšer annab selle omanikule
õiguse saada kindlaksmääratud kaupu või teenuseid olukorras, mille puhul
maksustamistase (eelkõige käibemaksumäär), tarnija isik ja liikmesriik, kus
aluseks olevaid teenuseid osutatakse või kaupu tarnitakse, on algusest peale
teada. Käibemaksu tasutakse vautšeri müümisel. Üheotstarbelise vautšeriga on
näiteks tegemist siis, kui teenuse osutaja müüb vautšeri (kas otse või
vahendaja kaudu), mis annab õiguse saada kindlaksmääratud teenust (nt
telekommunikatsiooniteenust) teatud konkreetses liikmesriigis.
Mitmeotstarbeline vautšer annab selle
omanikule õiguse saada kaupu või teenuseid, kui need kaubad või teenused või
nende osutamise või tarnimise ja maksustamise liikmesriik ei ole nii täpselt
teada, nii et vautšeri väljastamisel oleks võimalik käibemaksu kindlaks
määrata. Näiteks oleks sellise olukorraga tegemist, kui rahvusvaheline
hotellikett kasutaks oma toodete edendamiseks vautšereid, mille lunastamisel on
võimalik saada majutust ühes tema hotellidest, mis asuvad mitmes liikmesriigis.
Teine näide on ettemakstud krediit, mida saab kasutada kas telekommunikatsiooniteenuste
(harilik käibemaksumäär) või ühistranspordi (võidakse kohaldada vähendatud
määra) eest maksmiseks.
Vautšerite ja maksevahendite eristamine
(artikli 30a lõige 2)
Võttes arvesse erinevat käibemaksukohtlemist,
on neutraalsuse tagamiseks vaja selgelt eristada vautšereid ja üldisemaid
maksevahendeid, võttes arvesse nende erinevat olemust. Kui pelk maksemeetod
võtab mõned vautšeri omadused (nt salvestatud väärtust sisaldav kaart või
mobiiltelefoni salvestatud või sellega seotud ettemakstud krediit), tuleb
lähemalt uurida selle toimimise olulisi jooni. Vautšeri lunastamine kaupade või
teenuste eest ei ole makse, vaid nii kasutatakse pigem õigust, mis on seotud
maksega, mis tehti vautšeri väljastamisel või selle omaniku vahetumisel. Samas
kui salvestatud või ettemakstud krediiti kasutatakse kaupade või teenuste
maksumuse tasumiseks, tekib mis tahes õigus sellistele kaupadele või teenustele
üksnes makse tegemisel. Põhimõtteliselt on see oma olemuselt täiesti erinev
olukorrast, kus vautšeri omanik kasutab omandatud õigust.
Vautšeritega peaks alati kaasnema kaupade
tarnimine või teenuste osutamine ning neid väljastatakse tihti teatava tarnija
või tarnijate rühma toodete või teenuste müügi edendamiseks või ostmise
hõlbustamiseks. Need erijooned koos õigusega saada kaupu või teenuseid (mis
vastavad kohustusele tarnida neid kaupu või osutada neid teenuseid) on olulised
vautšerite eristamisel üldisematest maksevahenditest (mis ei hõlma selliseid
konkreetseid õigusi).
Mobiilseadmete arvu suurenemise tõttu on vaja
selgelt eristada ettemakstud kõnekaarte (mis on vautšerid) ja üldisemaid
mobiilseid makseteenuseid, mis tõenäoliselt põhinevad kõnealuste kõnekaartidega
seotud ettemakstud arveldamissüsteemil. Mobiilsed maksesüsteemid võimaldavad
tavaliselt tarbijal kasutada mobiiltelefoni lisaks
telekommunikatsiooniteenustele üha suureneva hulga kaupade ja teenuste eest
maksmiseks (isegi teha rahaülekandeid). Kui süsteemi eesmärk on lihtsustada
maksmist suure hulga erinevate või määratlemata loetellu kuuluvate selliste
kaupade eest, mis võivad hõlmata infosisu (muusikafailid, mängud, kaardid,
andmed jne) või muid teenuseid (parkimine jne) või kaupu (näiteks
müügiautomaatidest ostmine), on raske seda vautšerina käsitada.
Mitmeotstarbelise vautšeri (mille omanikul on juurdepääs
telekommunikatsiooniteenustele ja ka muudele konkreetsetele teenustele või
kaupadele) ja makseteenuse (mille eesmärk on hõlbustada ettemakstud krediidi
kulutamist kaupade või teenuste ostmiseks, sealhulgas eelkõige kolmandalt
osapoolelt) erinevus seisneb õiguses saada kaupu või teenuseid.
Seepärast tuleks vautšeri määratlusest jätta
kõrvale vahendid, millel on mõned vautšerite omadused, kuid mis on eelkõige
maksevahendid. Seda käsitletakse artikli 30a lõikes 2.
Tarneahela kaudu turustatavad vautšerid
(artikli 25 punkt d, artikkel 74a ja artikkel 74b)
Vautšereid on võimalik turustada mitmel viisil
(nt ajalehtede ja vahendajate kaudu, kinnitades neid supermarketites toodetele
jne). 
Kuna üheotstarbelist vautšerit on võimalik
eelnevalt maksustada, on nende turustamine oma olemuselt üsna lihtne.
Vautšerite turustamine müügiahela kaudu vahendajate abil ei ole oma olemuselt
nii lihtne.
Kasutatakse mitmeid mudeleid, kuid üks viis
oleks toetuda tarneahela alguses asuva mitmeotstarbelise vautšeri väljastaja
(I) küsitava hinna ja ahela lõpus asuva kliendi makstava hinna erinevusele, mis
tuleneb turustusmarginaalidest või hinnalisadest. Tarneahela lõpus asuv klient,
kes ostab mitmeotstarbelise vautšeri, maksab hinda, mis on kõrgem kui tasu, mis
tarneahela alguses asuv vautšeri väljastaja selle eest sai. Sel juhul peaksid
vautšeri väljastaja makstav väljundkäibemaks ja kliendi, kes võib olla
mahaarvamisõigusega maksukohustuslane, makstav arvel esitatud sisendkäibemaks
erinema, v.a juhul, kui marginaali (või hinnalisa) võetakse nõuetekohaselt
arvesse.
Sellised tehingud on ettemakstud
telekommunikatsiooniteenuste vautšerite turustamisel levinud.
Selleks tehakse ettepanek võtta kasutusele
nimiväärtus; see on mitmeotstarbelise vautšeri väljastaja algselt kindlaksmääratud
muutumatu väärtus ning selle nimiväärtuse ja mitmeotstarbelise vautšeri
turustaja makstava hinna positiivset vahet käsitatakse turustamisteenuse eest
saadava tasuna. Turustaja (D1) osutab vautšeri väljastajale (I) maksustatavat
turustamisteenust. Järgnevad turustajad (D2) osutavad eelneva turustaja (kes
müüs neile mitmeotstarbelise vautšeri) osutatud teenusega sarnast
turustamisteenust.
Seda võib esitada järgmiselt:
Äriühing I (telekommunikatsiooniteenuste
osutaja) müüb käesoleval juhul 100 euro suuruse nimiväärtusega
mitmeotstarbelise vautšeri turustajale (D1). D1 maksab vautšeri väljastajale 80
eurot. Nimiväärtuse ja makstud hinna vahe on 20 eurot. Seda summat käsitatakse
tasuna (koos käibemaksuga), mis turustaja sai telekommunikatsiooniteenuse osutajale
turustamisteenuse osutamise eest.
D1 väljastab I-le arve, milles on märgitud
turustamisteenuse maksumus ja kohaldatav käibemaks. Eeldades, et käibemaksumäär
on 25 %, moodustab turustamisteenuse maksumus 16 eurot ja käibemaks 4
eurot.
Seejärel müüb D1 mitmeotstarbelise vautšeri 90
euro eest järgmisele turustajale D2. Siinkohal osutab D2 turustamisteenust
D1-le ja väljastab arve, millel kajastub nimiväärtuse (100 eurot) ja makstud
summa (90 eurot) erinevus. See tähendab, et teenuse eest maksti 8 eurot pluss
käibemaks 2 eurot.
Seejärel müüb D2 vautšeri 100 euro eest
lõppkliendile C. Lõppklient C kasutab vautšerit (ettemakstud krediit)
telekommunikatsiooniteenuste või muude teenuste ostmiseks I-lt. Kui seda
kasutatakse ettevõtluse eesmärgil saab C (maksukohustuslane) I-lt 100 euro
suuruse arve (koos käibemaksuga).
Mitmeotstarbelise vautšeri müümisega seoses ei
väljastata tarneahela üheski etapis käibemaksuarvet.
Mis puutub telekommunikatsiooniteenuste
osutajasse ja mitmeotstarbelise vautšeri väljastajasse I, siis see äriühing
osutas teenuseid 80 euro eest (väljundkäibemaks 20 eurot) (eeldades alati
näitlikku käibemaksumäära 25 %). Äriühingul I tuli kanda turustamiskulusid
16 euro ulatuses (pluss sisendkäibemaks 4 eurot), et mitmeotstarbeline vautšer
jõuaks lõppkliendi kätte.
Tasuta
allahindlusvautšerite neutraalsus (artikli 25 punkt e ja artikkel 74c)
Tasuta allahindlusvautšerid annavad omanikule
õiguse saada teatavate kaubatarnete või teenuste lunastamisel allahindlust. Kui
vautšeri väljastaja ja lunastaja on sama isik, vähendatakse nende tarnete
maksustatavat väärtust allahindluse summa võrra (miinus hõlmatud käibemaks).
Seega klient, kes ostab 100 eurot maksva toote, maksab 5 euro suurust
allahindlusvautšerit kasutades üksnes 95 eurot.
Tegelikkuses käivad allahindlusvautšeritega
seotud tooted tihti mitme maksukohustuslase (nt hulgimüüjad, turustajad ja
jaemüüjad) käest läbi enne, kui need jõuavad lõppkliendini. Allahindluse
hüvitab vautšeri lunastajale (nt jaemüüja) tihtipeale vautšeri väljastaja (nt
tootja). Võib isegi juhtuda, et tarbija maksab tavapärast hinda, kuid saab
hiljem vautšeri väljastajalt tagasimakse („cash back”) (või maksevähendi). Siin
on tekkinud raskused korrektse maksukohtlemise kindlakstegemisel.
Euroopa Liidu Kohtu väljakujunenud kohtupraktika[5] kohaselt saab praegu vautšeri
algne väljastaja (hulgimüüja või tootja) arvata vautšeri lunastajale tehtud
hüvitise maha vautšeriga seotud kaupade algse müügi hinnast. Selleks et hoida
ära maksukadu (ahela järgnevad maksukohustuslased ei pea oma sisendkäibemaksu
korrigeerima), nähakse hüvitis ette tootja tehtava kolmanda poole maksena
vautšeri lunastajale ja mis tuleb lisada (v.a hõlmatud käibemaks)
maksustatavale väärtusele, mis on esitatud arvel, mis vautšeri lunastajale
esitab kliendile. Seega eespool esitatud näite puhul esitab vautšeri lunastaja
kliendile 100 euro suuruse arve (koos käibemaksuga), isegi kui klient maksis
kõigest 95 eurot.
Siiski tekivad probleemid, kui kõnealuseid
korrigeerimisi on vaja teha turustamisahela kaudu (see on keeruline ja
ettevõtjad seisavad silmitsi ebajärjepidevustega käibemaksu arvestamise ja
dokumenteerimise eeskirjades) või kui vautšer lunastatakse muus liikmesriigis
kui see, kus ta väljastati. Ei ole lihtne leida lahendust kliendi
mahaarvamisõiguse (kui maksukohustuslane kasutab vautšerit oma
majandustegevuses kasutatavate kaupade ja teenuste jaoks) ning tootja
maksustatava väärtuse vähendamise vahel. Peale selle ei ole kohtupraktika abil
võimalik lahendada olukorda, kus vautšeri väljastaja ei ole tagasimakse allikas.
Seepärast tehakse ettepanek muuta praegust
olukorda vastavalt. Kolmanda poole makstud tasu asemel käsitatakse hüvitist
nüüd vautšeri lunastamise teenuse (koos käibemaksuga) osutamise tasuna. Selle
asemel et vähendada esimese müügi maksustatavat väärtust, arvab tootja (kes on
vautšeri väljastaja) sisendkäibemaksu maha vautšeri lunastaja osutatavast
lunastusteenusest.
Kui tasuta allahindlusvautšerit kasutatakse
kaubatarnete või teenuste lunastamiseks, vähendatakse makstud hinda endiselt
selle nimiväärtuse võrra, kuid see toimib siis tarne maksustatava väärtuse
vähendamisena. Selline maksustatav väärtus (pluss käibemaks) on kliendi
tegelikult makstud hind. Eespool esitatud näite puhul tähendab see, et vautšeri
lunastaja väljastab 95 euro suuruse arve (koos käibemaksuga). Klient ei saa
kunagi arvata maha rohkem käibemaksu, kui on arvestatud, ja seega on
neutraalsus taastatud.
Seda võib esitada järgmiselt:
Äriühing M, kes on tootja, müüb 70 euro eest
kaupu hulgimüüjale W1. Seejärel müüb W1 need 80 euro eest W2-le, kes omakorda
müüb need 90 euro eest jaemüüjale R (kõik summad koos käibemaksuga).
Lõpuks müüb R kaubad 100 euro eest
lõppkliendile C.
Samal ajal turustab M müügi edendamiseks
ajalehtede abil tasuta allahindlusvautšerit, mis annab õiguse 5 euro suurusele
allahindlusele, ning ostu tehes on C-l üks selline vautšer. R võtab selle
osamaksena vastu ja küsib M-ilt hüvitist. 
Praegu võimaldab see hüvitis M-il vähendada
W1-le tehtava tarne maksustatavat väärtust. Samas on turustamisahela kaudu
kohanduse tegemine ebapraktiline ning Euroopa Liidu Kohus pakkus välja käsitada
kõnealust 5 euro suurust summat kolmanda poole tehtud maksena See aga on
puudulik lahendus, mille tulemuseks on maksukadu, kui C on maksukohustuslane
(kellele on õigus arvata sisendkäibemaksu maha) või kui tarneahel hõlmab mitut
liikmesriiki (ELi-sisene soetamine on nullmääraga).
Seepärast nähakse kavandatud artikli 25
punktiga e ette, et kõnealust 5 euro suurust summat käsitatakse tasuna vautšeri
lunastamise teenuse eest, mille kohta R esitab M-ile arve (5 eurot sisaldab
käibemaksu). M ei kohanda enam algse tarne maksustatavat väärtust ja C, kes
maksab tegelikkuses 95 eurot, saab selle summa suuruse arve (kõik summad koos
käibemaksuga).

Konsulteerimine huvitatud isikutega

Vautšerite maksukohtlemist arutati
liikmesriikide maksuhaldurite esindajatega 2002. ja 2006. aastal Fiscalise
seminaridel. Seejärel korraldati 2006. aastal avalik arutelu, mille tulemused
on esitatud järgmisel veebiaadressil:
http://ec.europa.eu/taxation_customs/common/consultations/tax/article_2992_en.htm.
Enamik osalejaid järeldas, et probleemid
tulenevad suuresti käibemaksueeskirjade erinevast kohaldamisest
liikmesriikides, mis on eelkõige probleem ELi-siseste tehingute puhul.
Kehtivate eeskirjade tõlgendamist on vaja ühtlustada, vastajate arvates on
selleks tõenäoliselt vaja muuta esmaseid õigusakte. Üldiselt leiti, et on
oluline määrata käibemaksu eesmärgil kindlaks vautšerite õigusmääratlus.
Vautšerite mitmekesisus tähendab, et nende
eristamine tavapärastest maksevahenditest ei ole alati selge ega järjepidev.
Seepärast leiti üldiselt, et tuleb pöörata tähelepanu samade funktsioonidega
süsteemide neutraalsele kohtlemisele.

Mõju hindamine

Ilmnenud probleemid, mida algatusega püütakse
lahendada, tulenevad puudujääkidest õigusaktides, milles ei kajastu hiljutised
kaubanduslikud suundumused.
Ettepanekule on lisatud mõjuhinnang. Selles
järeldatakse, et ainus realistlik viis tuvastatud puuduste kõrvaldamiseks on
käibemaksudirektiivi ajakohastamine, mille raames lisatakse uued, vautšereid
käsitlevad sätted.
Kaaluti veel kahte võimalust: meetmeid mitte
võtta ja kasutada pehmet õigust. Esimene tähendaks, et asjaomased probleemid
jäetakse liikmesriikide lahendada. Liikmesriigid võiksid kehtestada ajutised
lahendused või küsida juhtnööre Euroopa Liidu Kohtult. Näiteks võiks viimati
nimetatud juhul kohus anda välja suunised. Siiski ei tagaks ükski neist
valikuvõimalustest õiguskindlust ega õigusakti, millega muudetakse kehtivaid
käibemaksueeskirju. Tuvastatud puudujäägid ja eriti asjaolu, et puuduvad
käibemaksudirektiivi suunised, millega tagataks järjepidev maksukohtlemine
liikmesriikides, on eelkõige maksustamisvaldkonnas kahetsusväärne, kuna selles
valdkonnas on õiguskindlus eriti oluline.
Mõjuhinnangule on lisatud Deloitte´i
korraldatud uuring. Selles on esitatud käesoleva ettepaneku majanduslik
põhjendus, eriti liikmesriikide erinevuste praegused ja võimalikud tagajärjed.
Selles märgitakse ka, et ettemakstud telekommunikatsiooniteenuste vautšerid on
selgelt vautšerite kõige olulisem kategooria ning et nende erinev
maksukohtlemine on levinud. Sellega võivad kaasneda maksustamise vältimise
kavade kasutamine, konkurentsimoonutused või isegi majandusliku huvi vähenemine
tulenevalt maksustamisega seotud ebakindlusest.

Ettepaneku õiguslik külg

Käesolev ettepanek koosneb
käibemaksudirektiivi mitmest muudatusest, mille eesmärk on selgelt määratleda
erinevat liiki vautšerid ja ühtlustada nende käibemaksukohtlemist. Ettepanek
põhineb Euroopa Liidu toimimise lepingu artiklil 113.
Subsidiaarsuse põhimõte
Kavandatud muudatused on vajalikud, et
selgitada vautšerite käibemaksukohtlemist käsitlevaid eeskirju ja neid
ühtlustada. Nimetatud eesmärki ei suuda liikmesriigid üksi piisavalt saavutada.
Esiteks on asjakohased käibemaksueeskirjad
sätestatud käibemaksudirektiivis. Neid eeskirju saab muuta üksnes ELi
seadusandliku menetluse käigus.
Teiseks ei ole üksnes liikmesriikides
võetavate meetmetega võimalik saavutada käibemaksu ühtlast kohaldamist, kuna
eeskirju võidakse erinevalt tõlgendada. Kehtivad õigusaktid ei ole selged ja
nende erinev kohaldamine liikmesriikides on probleemide peamine allikas.
Selleks et selgitada vautšerite eest tarnitavate kaupade või osutatavate
teenuste käibemaksukohtlemist, on vaja käibemaksudirektiivi muuta.
Ettepaneku reguleerimisala piirdub üksnes ELi
õigusaktidega saavutatavaga. Seega on ettepanek subsidiaarsuse põhimõttega
kooskõlas.
Proportsionaalsuse põhimõte
Direktiivi 2006/112/EÜ muudatused on
vajalikud, võttes arvesse tuvastatud probleeme, ja need peaksid olema
lahenduseks, mis tõenaoliselt aitab eesmärke saavutada. See lahendus aitab
saavutada maksuneutraalsust, vähendada nõuete täitmisega seotud kulusid ja
kõrvaldada topeltmaksustamise ohu, nii et ettevõtjad saavad jaotada ressursse
tõhusamalt. Selged eeskirjad, millega luuakse kõigile võrdsed võimalused,
vähendab võimalikku maksustamise vältimist ja loob õiguskindlust nii
maksumaksjate kui ka maksuametite jaoks.
Seepärast on ettepanek kooskõlas
proportsionaalsuse põhimõttega.
Lihtsustamine
Ettepanekuga on ette nähtud lihtsustamine,
milleks jagatakse vautšerid kategooriatesse ja määratletakse selgelt eri liiki
vautšerid, viiakse iga liiki vautšerite maksukohtlemine vastavusse ning
suurendatakse allahindlusvautšerite neutraalsust.
Õigusakti valik
Kavandatud õigusakt on direktiiv. Muud
vahendid ei oleks sobivad, kuna vautšerite käibemaksukohtlemine hõlmab
käibemaksudirektiivi mitut artiklit. Eespool esitatud eesmärke on seepärast
võimalik saavutada üksnes direktiivi muutmisega.
Vastavustabel
Liikmesriikidel tuleb teatada komisjonile
direktiivi ülevõtvate siseriiklik sätete tekst ja üks või mitu dokumenti,
milles selgitatakse direktiivi elementide ja siseriiklike ülevõtmismeetmete
vastavate osade seost. Nõue esitada selliseid dokumente on käesoleva direktiivi
seisukohast põhjendatud ja proportsionaalne, kuna sellega aidatakse tagada, et
maksumaksjatel on selge arusaam vautšereid hõlmavate tehingutega seotud
õigustest ja kohustustest, eriti ELi-siseste tehingute puhul.
4.           MÕJU EELARVELE 
Ettepanek ei mõjuta Euroopa Liidu eelarvet.
5.           ETTEPANEKU ÜKSIKASJALIK
SELGITUS 
Artikkel 25
Punkt d
Kui mitmeotstarbeline vautšer läbib
turustamisahela, peaks turustaja saadud mis tahes kasumimarginaali või tasu
käibemaksukohtlemine olema selge ja järjepidev. Selleks tuleks konkreetselt
ette näha, et tegemist on maksustatavate teenuste osutamisega.
Punkt e
Punkti e eesmärk on tagada, et kui vautšer
annab õiguse allahindlusele või maksevähendile ja see väljastatakse tasuta ning
selle lunastab muu maksukohustuslane kui vautšeri väljastaja ja kui vautšeri
väljastaja hüvitab talle selle, käsitatakse seda vautšeri lunastaja poolt
vautšeri väljastajale teenuse osutamisena. Sellega tagatakse, et vautšeri lunastaja
väljastatud arvel esitatud maksustatav väärtus koos käibemaksuga vastab
kliendi/maksukohustuslase tegelikult makstud summale.
Artikkel 28
Seda artiklit
muudetakse, et vältida liigset halduskoormust mitmeotstarbelisi vautšereid
hõlmavate tehinguahelate puhul.
Mitmeotstarbelisi
vautšereid ei maksustata nende omaniku vahetusel, vaid üksnes nende
lunastamisel. Ilma siinkohal selgitusi andmata, on oht, et kui vautšer
lunastatakse ja käibemaksumäär on teada, võib tekkida tajutav vajadus teha
turustamisahela kõigis eelnevates etappide vastavaid kohandusi (lunastatavate
kaupade või teenuste suhtes kohaldatava määraga).
Selline käibemaksu
hilisem ja tagasiulatuv kohandamine oleks liiga vaevarikas ja mõjutaks
ebasoodsalt äritegevust ilma tegelikult uut maksutulu andmata (eeldades, et
sisendkäibemaks saadakse igas etapis tagasi). Selle vältimiseks ei tuleks
käibemaksu kohaldada vautšeri turustamisahelas liikumise suhtes, kuid üksnes
selle lunastamisel tehtava lõpptehingu suhtes. 
Seda sätet tuleb
lugeda koos artikliga 25, milles on sätestatud, et mitmeotstarbelise vautšeri
turustusmarginaali maksustatakse eraldi iseseisva teenusena. Nende kahe sätte
kohaselt maksustatakse mitmeotstarbelise vautšeri aluseks olevaid kaupu või
teenuseid nende lunastamise ajal, st õiges kohas õigel ajal, samal ajal kui
turustusmarginaali maksustatakse teenusena iga kord, kui seda osutatakse, st
iga kord, kui mitmeotstarbeline vautšer omanikku vahetab.
Artikkel 30a
Nagu eespool selgitati, määratletakse selles
artiklis vautšerid ja seatakse nende funktsioonidele piirangud, et eristada
vautšereid muudest üldisematest maksevahenditest. Üheotstarbeliste ja
mitmeotstarbeliste vautšerite erinevus tuleneb sellest, kas väljastamise ajal
on piisav kindlus maksu sissenõudmiseks või kas sellega on vaja oodata kaupade
tarnimise või teenuste osutamiseni. Üheotstarbelise vautšeri puhul peaks olema
kindlus selle osapoole isiku suhtes, kes võtab kohustuse teha vautšeriga seotud
tarne.
Muudel kui tasu eest väljastatavatel
vautšeritel on käibemaksu seisukohast spetsiifilised tagajärged, mida
käsitatakse eraldi.
Artikkel 30b
Selle artikliga on ette nähtud, et kui vautšer
annab õiguse saada kaupu või teenuseid, on sellise õiguse andmine ning hilisem
kaupade tarnimine või teenuste osutamine seotud ja neid käsitatakse üheainsa
tehinguna.
Kuna üheainsa tehingu maksukohtlemine peaks
olema sama nagu siis, kui kõnealuseid kaupu ei oleks tarnitud või teenuseid ei
oleks osutatud vautšerit kasutades, tuleks tarnekoht ja kohaldatav maksumäär
määrata kindlaks tarnitavate kaupade või osutatavate teenuste alusel. Sellest
artiklist järeldub ka, et mitmeotstarbelisi vautšereid maksustatakse nende
lunastamisel. Üheotstarbelisi vautšereid maksustatakse nende müümisel (vt
artikkel 65).
Samuti tuleb segaduse vältimiseks tagada, et
vautšeri kasutamine tehingus, mis kuulub reisibüroode erikorra alla, ei mõjuta
kõnealuse korra eeskirju.
Artikkel 65
Sellele artiklile
lisatud lõigus käsitletakse maksu sissenõutavust üheotstarbelise vautšeri
puhul. Sarnaselt ettemaksetega muutub siinkohal käibemaks sissenõutavaks makse
saamisel ja saadud summalt.
Artikkel 66
Seda artiklit
muudetakse, et liikmesriigid ei teeks üheotstarbeliste vautšerite puhul erandit
artiklist 65. Vastasel juhul võiks üheotstarbelise vautšeri puhul maksu
sissenõutavus erineda liikmesriigiti, mille võimalik tulemus oleks
topeltmaksustamine või maksustamata jätmine.
Artikkel 74a
Selles artiklis
käsitletakse mitmeotstarbelist vautšerit hõlmavate tarnete maksustatavat
väärtust, ka juhul, kui mitmeotstarbeline vautšer lunastatakse osaliselt.
Selles võetakse ka kasutusele nimiväärtus, mis on oluline korrapärase
maksustamise tagamiseks, eriti ELi-siseste tehingute puhul, kuna sellega
tagatakse, et mitmeotstarbelise vautšeri väärtus turustamisahela alguses ja
lõpus on sama.
Nimiväärtus (artikli 74a lõige 2) on
määratletud kui kõik, mis vautšeri väljastaja vautšeri eest on saanud või saab.
See on vajalik, et võtta ahelmüügi puhul arvesse mitmeotstarbelise vautšeri
turustaja (kas lepingupoolena või vahendajana) osutatud turustamisteenuse
väärtust. Turustusmarginaali käsitatakse tasuna (sh käibemaksusumma)
maksustatava turustamisteenuse osutamise eest (vt artikkel 25).
Mitmeotstarbelise vautšeri nimiväärtus hõlmab
käibemaksu. Hõlmatud käibemaksusumma saadakse teada üksnes vautšeri lunastamisel;
võttes aluseks lunastatavate kaupade või teenuste suhtes kohaldatava
käibemaksumäära, on võimalik nimiväärtus jagada käibemaksusummaks ja
maksustatavaks väärtuseks.
Kui klient on maksnud nimiväärtusest rohkem,
tähendab see, et turustaja kohaldas marginaali ja kliendil oleks sel juhul
õigus eraldi arvele, kus on see vahe märgitud (mis loomulikult ei kajastu tarne
arvel). Kui klient maksis nimiväärtusest vähem, võib see tähendada, et
turustaja kandis kahju, igatahes vautšeri väljastaja saadud tasu ei muutu.
Artikkel 74b
Selles artiklis sätestatakse
turustusmarginaali arvutamine mitmeotstarbelist vautšerit hõlmavate tarnete
puhul. Selles suhtes on osutatud turustamisteenuse maksustatav väärtus
tasakaalustav näitaja, mis arvutatakse mitmeotstarbelise vautšeri nimiväärtuse
ja soetaja tegelikult makstud summa vahena.
Turustamisteenuse maksusumma tervikuna on
konstantne, olenemata müügiahelas osalevate osapoolte arvust. Kui on hõlmatud
mitu turustajat, jagatakse kogu turustamisteenuse maksusumma turustajate vahel
(vt mitmeotstarbelise vautšeri turustamise näide).
Artikkel 74c
Kuna tasuta allahindlusvautšerit ei käsitata
enam kolmanda poole makstud tasuna tarne eest, on vaja selgust, kuidas teha
kindlaks ja mõõta maksustatavat väärtust artikli 25 punktiga e kehtestatud
vautšeri lunastamise teenuse puhul.
Artikkel 169
Selles artiklis sisalduva lõiguga tagatakse
kooskõla mahaarvamisõigusega.
Artikliga 168 on ette nähtud, et juhul kui
mitmeotstarbelise vautšeri väljastaja lunastab selle maksustatavate tehingute
käigus, võib ta selle vautšeri väljastamisega seoses tasumisele kuuluva või
tasutud käibemaksu maha arvata. Selleks et luua võrdsed tingimused olukorras,
kus mahaarvamist võimaldavate tehingute käigus lunastab mitmeotstarbelised
vautšerid muu isik kui vautšeri väljastaja, tuleb selgitada, et vautšeri
väljastaja säilitab õiguse arvata maha vautšeri väljastamisega seotud kuludelt
tasumisele kuuluv või tasutud käibemaks. See võib hõlmata trükkimise või
kodeerimise kulusid.
Seda sätet kohaldatakse juhul, kui mitmeotstarbelise
vautšeri lunastab muu isik kui vautšeri väljastaja. Vautšeri väljastaja poolt
vautšeri lunastajale seejärel makstav hüvitis ei kuulu reguleerimisalasse.
Sellise sätte puudumisel ei oleks vautšeri väljastajal võimalik säilitada
mahaarvamisõigust.
Artikkel 193
Sellesse artiklisse lisatavas lõigus
selgitatakse, et mitmeotstarbelise vautšeri puhul on vautšeri lunastaja alati
see, kes tarnib maksustatavaid kaupu või teenuseid ja vastutab seega käibemaksu
maksmise eest. See on oluline, kui vautšeri väljastaja ja vautšeri lunastaja ei
ole üks ja sama isik. Üksnes vautšeri lunastaja teab, mida tarniti ja millal
tarne tehti.
Artikkel 272
Selle artikli muudatuse eesmärk on tagada, et
teenuste ja sh vautšeritega seotud teenuste piiriülese osutamise kohta saavad
teavet kõik liikmesriigid, kus maks tasumisele kuulub, et nende territooriumil
oleks käibemaksu võimalik korrektselt arvestada ja koguda. Eelkõige tuleks
kõigis liikmesriikides järjepidevalt kohaldada kohustust end
käibemaksukohustuslasena registreerida ja koostada koondaruandeid.
2012/0102 (CNS)
Ettepanek:
NÕUKOGU DIREKTIIV,
millega muudetakse direktiivi 2006/112/EÜ
(mis käsitleb ühist käibemaksusüsteemi) vautšerite käsitlemise osas
EUROOPA LIIDU NÕUKOGU,
võttes arvesse Euroopa Liidu toimimise lepingut,
eriti selle artiklit 113,
võttes arvesse Euroopa Komisjoni ettepanekut,
pärast õigusakti eelnõu esitamist riikide
parlamentidele,
võttes arvesse Euroopa Parlamendi arvamust[6], 
võttes arvesse Euroopa Majandus- ja
Sotsiaalkomitee arvamust[7],

toimides seadusandliku erimenetluse kohaselt
ning arvestades järgmist:
(1)       Nõukogu 28. novembri 2006.
aasta direktiivis 2006/112/EÜ, mis käsitleb ühist käibemaksusüsteemi,[8] on sätestatud eeskirjad kaupade
tarnimise ja teenuste osutamise aja ja koha, maksustatava väärtuse, käibemaksu
sissenõutavuse ja mahaarvamisõiguse kohta. Kõnealused eeskirjad ei ole aga
piisavalt selged ega arusaadavad, et tagada vautšereid hõlmavate tehingute
ühetaoline maksukohtlemine, ning sellel on ebasoovitav mõju siseturu
nõuetekohasele toimimisele. 
(2)       Selleks et tagada kindel ja
ühetaoline kohtlemine ning vältida ebajärjepidevust, konkurentsimoonutusi,
topeltmaksustamist või maksustamata jätmist ja vähendada maksustamise vältimise
ohtu, tuleb kehtestada vautšerite maksukohtemist käsitlevad konkreetsed
eeskirjad.
(3)       Selleks et käibemaksu
kogumise eesmärgil määrata selgelt kindlaks, mis on vautšer ja eristada seda
maksevahenditest, on vaja määratleda vautšerid, mis võivad esineda nii
füüsilisel kui ka elektroonilisel kujul, tunnistades nende olulisi omadusi,
eelkõige seoses vautšeriga seotud õiguste ja vautšeri väljastaja kohustustega. 
(4)       Vautšeriga seotud tehingute
käibemaksuga maksustamine sõltub vautšeri konkreetsetest omadustest. Seepärast
on vaja eristada eri liiki vautšereid ja sätestada see liidu õigusaktides.
(5)       Vautšereid iseloomustab õigus
saada kaupu või teenuseid või saada hinnaalandust. See õigus võib enne vautšeri
lõplikku lunastamist minna ühelt isikult teisele. Selleks et vältida
topeltmaksustamise ohtu sellise õigusega seotud teenuse maksustamisel, on vaja
kindlaks määrata, et sellise õiguse andmine ja kaupade või teenuste lunastamine
on üksainus tehing.
(6)       Kaupade tarnimine või
teenuste osutamine võib hõlmata otsemakseid või see võib olla seotud
vautšeriga. Selleks et tagada kõnealuste tehingute neutraalne maksukohtlemine,
tuleks üheainsa tehingu eest tasumisele kuuluv käibemaks määrata kindlaks
vautšeri eest tarnitavate kaupade või osutatavate teenustega.
(7)       Reisibüroode erikorraga on
ette nähtud maksustamine selles liikmesriigis, kus reisibüroo asub. Selleks et
vältida maksustamise koha mujale ülekandumist, tuleks täpsustada, et vautšerite
eest tarnitud kaubad või osutatud teenused on endiselt kõnealuse korraga
hõlmatud.
(8)       Vautšereid turustavad tihti
vahendajad või neid turustatakse sellise turustamisahela kaudu, mis põhineb
ostmisel ja seejärel edasimüümisel. Neutraalsuse säilitamiseks on oluline, et
vautšeri eest tarnitavate kaupade või osutatavate teenuste eest makstav
käibemaksusumma jääb muutumatuks. Selleks tuleks mitmeotstarbeliste vautšerite
väärtus määrata kindlaks nende väljastamisel.
(9)       Kui vautšereid turustab enda
nimel, kuid teise isiku eest tegutsev maksukohustuslane, käsitatakse seda
olukorrana, kus maksukohustuslane sai ja tarnis vautšerid ise. Kui turustatakse
mitmeotstarbelisi vautšereid, mille puhul maksustamine leiab aset üksnes
vautšeri lunastamisel, kaasneksid sellega kohandused kõigis turustamisahela
etappides, ilma et see annaks märkimisväärset uut maksutulu, kui üldse. Selleks
et vältida liigset halduskoormust, ei tuleks seda käsitada olukorrana, kus
selliseid vautšereid turustav maksukohustuslane sai ja tarnis vautšerid ise. 
(10)     Mitmeotstarbeliste vautšerite
turustamisega seotud tehingute käsitlemist on vaja selgitada. Kui selliseid
vautšereid ostetakse allapoole nende väärtust jääva hinnaga, et müüa need edasi
kallima hinnaga, tuleks turustamisteenuse maksustamisel võtta aluseks
maksustatava isiku kasumimarginaal.
(11)     Vautšerid võivad hõlmata
piiriülest kaupade tarnimist või teenuste osutamist. Kui maksu sissenõutavus
erineb liikmesriigiti, võib selle tulemuseks olla topeltmaksustamine või
maksustamata jätmine. Selle vältimiseks ei tuleks lubada ühtegi erandit
eeskirjast, mille kohaselt käibemaks muutub sissenõutavaks kaupade tarnimisel
või teenuste osutamisel. 
(12)     Kui enne tarnet tehakse
ettemakse, tuleb käibemaksu siiski tasuda saadud summalt. Tuleks selgitada, et
see hõlmab ka makseid, mis tehakse selliste vautšerite eest, millega kaasneb
õigus saada kaupu või teenuseid, mille puhul maksustamise koht ja tase on teada
(üheotstarbelised vautšerid). Muude vautšerite puhul (mitmeotstarbelised
vautšerid) peaks käibemaks muutuma sissenõutavaks vautšeri lunastamisel.
(13)     Mõned vautšerid võimaldavad
allahindlust kaubatarnete või teenuste saamisel. Kuna allahindluse eesmärk on
peamiselt edendada vautšeri väljastaja kaupu ja teenuseid, on asjakohane ette
näha, et kui kaupade tarnija või teenuste osutaja lunastab vautšeri,
käsitatakse seda teenusena, mida ta osutab vautšeri väljastajale.
(14)     Kooskõlas neutraalsuse
põhimõttega peaks juhul, kui kaupade või teenuste puhul antakse allahindlust
vautšeri eest, vautšeri lunastaja poolt vautšeri väljastajale osutatava
müügiedendusteenuse maksustatav väärtus koosnema vautšeri lunastaja saadavast
hüvitisest 
(15)     Kui vautšeri lunastamisel
tarnitavad kaubad või osutatavad teenused on maksustatavad, on
maksukohustuslasel õigus käibemaksu maha arvata kulutustelt, mis on seotud
vautšeri väljastamisega. Tuleks selgitada, et kõnealune käibemaksukulu on
mahaarvatav isegi siis, kui kõnealuseid kaupu tarnib või teenuseid osutab muu
isik kui vautšeri väljastaja.
(16)     Vautšeri väljastamises,
turustamises ja lunastamises võivad osaleda mitu maksustatavat isikut, kuid
mitmeotstarbeliste vautšerite puhul teab üksnes vautšeri lunastaja mida, millal
ja kus tarniti. Tagamaks, et makstav käibemaksusumma on õige, peaks vautšeri
lunastaja igal juhul vastutama selle eest, et kõigi lõpuks tarnitud kaupade või
osutatud teenuste eest on maksuhaldurile käibemaks tasutud.
(17)     Kui vautšeri turustamine või
lunastamine kujutab vautšeri eest saadavatest kaupadest või teenustest
eraldiseisva teenuse osutamist ja see on piiriülene, on oluline, et
käibemaksukohustused on täidetud, et tagada tasumisele kuuluva käibemaksu õige
kohaldamine ja kogumine.
(18)     Kuna liikmesriigid ei ole
võimelised täielikult saavutama vautšerite suhtes kohaldatavate käibemaksu
käsitlevate eeskirjade lihtsustamiseks, ajakohastamiseks ja ühtlustamiseks
võetavate meetmetega seotud eesmärke ning kõnealuseid eesmärke on seetõttu
lihtsam saavutada liidu tasandil, võib liit võtta meetmed kooskõlas Euroopa
Liidu lepingu artiklis 5 sätestatud subsidiaarsuse põhimõttega. Kooskõlas
nimetatud artiklis sätestatud proportsionaalsuse põhimõttega ei lähe käesolev
direktiiv nimetatud eesmärkide saavutamiseks vajalikust kaugemale.
(19)     Kooskõlas liikmesriikide ja
komisjoni 28. septembri 2011. aasta ühise poliitilise avaldusega selgitavate
dokumentide[9]
kohta kohustuvad liikmesriigid põhjendatud juhtudel lisama ülevõtmismeetmeid
käsitlevale teatele ühe või mitu dokumenti, milles selgitatakse seost
direktiivi komponentide ja ülevõtvate siseriiklike õigusaktide vastavate osade
vahel. Käesoleva direktiivi puhul leiab
seadusandja, et selliste dokumentide edastamine on põhjendatud.
(20)     Seetõttu tuleks direktiivi
2006/112/EÜ vastavalt muuta,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2006/112/EÜ muudetakse järgmiselt.
(1)        Artiklisse 25 lisatakse järgmised
punktid d ja e: 
„d)     mitmeotstarbelise vautšeri turustamine
muu kui vautšeri väljastanud maksukohustuslase poolt, kui vautšeri väljastaja
või muu tema nimel tegutsev maksukohustuslane tarnib vautšeri talle hinnaga,
mis jääb allapoole nimiväärtust;
e)      tasuta allahindlusvautšeri lunastamine,
kui vautšeriga seotud kaupu tarniv või teenuseid osutav maksukohustuslane saab
vautšeri väljastajalt tasu.”
(2)        Artiklisse 28 lisatakse järgmine
lõige:
              „Esimest lõiku siiski ei kohaldata,
kui maksustatav isik osaleb mitmeotstarbelise vautšeri turustamises.”
(3)          IV jaotisesse „Maksustatavad tehingud”
lisatakse 5. peatükk:
„5.
peatükk
1.
ja 3. peatüki ühised sätted
Artikkel 30a
              1.       „Vautšer” on vahend, mis
annab õiguse saada kaupu või teenuseid või saada seoses kaupade tarnimise või
teenuste osutamisega allahindlust või maksevähendit ning kui sellele vastab
kohustus see õigus tagada.
              „Üheotstarbeline vautšer” on
vautšer, mis annab õiguse saada kaupu või teenuseid, kui vautšeri väljastamise
ajal on kõnealuste kaupade või teenuste tarnija isik, tarnekoht ja kohaldatav
käibemaksumäär teada.
              „Mitmeotstarbeline vautšer” on mis
tahes muu vautšer kui allahindlus- või maksevähendivautšer, mis ei kujuta
endast üheotstarbelist vautšerit.
              „Allahindlusvautšer” on vautšer,
mis annab õiguse saada seoses kaupade tarnimise või teenuste osutamisega
allahindlust või maksevähendit.
              2.       Direktiivi 2007/64/EÜ
kohast makseteenust ei käsitata vautšerina.
Artikkel 30b
              Sellise
vautšeri tarnimist, mis annab õiguse saada kaupu või teenuseid, ja sellele
järgnevate kõnealuste kaupade tarnimist või teenuste osutamist käsitatakse
üheainsa tehinguna.
              Kõnealust
ühtainsat tehingut käsitletakse samamoodi nagu siis, kui kaupade tarnimiseks
või teenuste osutamiseks ei oleks vautšerit kasutatud.
              Kui
vautšer annab õiguse saada kaupu või teenuseid, mille suhtes kohaldatakse
reisibüroode erikorda, kohaldatakse kaupade tarnimise või teenuste osutamise
suhtes käibemaksu vastavalt kõnealuse erikorra eeskirjadele.”
(4)        Artikkel 65 asendatakse järgmisega:
„Artikkel 65
              Kui enne kaupade tarnimist või
tenuste osutamist tuleb teha ettemakse, sh makse üheotstarbelise vautšeri eest,
muutub käibemaks sissenõutavaks makse kättesaamisel ning saadud summalt.”
(5)        Artikli 66 teine lõik asendatakse
järgmisega:
„Esimese lõiguga ettenähtud erandit ei kohaldata
siiski juhul, kui makseid tehakse vautšeri eest, või selliste teenuste puhul,
mille eest vastavalt artiklile 196 tasub käibemaksu klient.”
(6)        Lisatakse järgmised artiklid 74a,
74b ja 74c:
„Artikkel 74a
              1        Mitmeotstarbelise vautšeri
lunastamisel tarnitavate kaupade või osutatavate teenuste puhul on maksustatav
väärtus võrdne kõnealuse vautšeri nimiväärtusega või osalise lunastamise puhul
kõnealuse vautšeri osalisele lunastamisele vastava nimiväärtuse osaga, millest
lahutatakse lunastatud kaupade või teenustega seotud käibemaksusumma.
              2        Mitmeotstarbelise vautšeri
nimiväärtuseks on kõik tasuna käsitatav, sh käibemaksusumma, mille vautšeri
väljastaja on saanud või saab.
Artikkel 74b
              Artikli
25 punktis d osutatud turustamisteenuste osutamise puhul on maksustatav väärtus
võrdne vautšeri nimiväärtuse ja makstud ostusumma vahega, millest lahutatakse
osutatud turustamisteenusega seotud käibemaksusumma.
Artikkel 74c
              Artikli 25 punktis e osutatud
lunastusteenuste osutamise puhul on maksustatav väärtus võrdne kliendile
tagatava ja vautšeri väljastaja antava maksevähendiga, millest lahutatakse
osutatud lunastusteenusega seotud käibemaksusumma.”
(7)        Artiklile 169 lisatakse punkt d:
„d)     tehingud, mis on seotud tasuga, mida
vautšeri väljastaja maksab maksukohustuslasele, kes tarnib vautšeriga seotud
kaupu või osutab teenuseid, kui seoses tarnitavate kaupade või osutatavate
teenustega tekib mahaarvamise õigus.”
(8)        Artiklile 193 lisatakse järgmine
lõige:
              „Kui
artikli 30b kohane üksainus tehing seisneb mitmeotstarbelise vautšeri
tarnimises ning seejärel kaupade tarnimises või teenuste osutamises,
käsitatakse vautšeri lunastajat maksustatava tarne tegijana.”
(9)        Artiklit 272 muudetakse
järgmiselt:
a)         lõike 1 punkt b asendatakse
järgmisega:
„b)     maksukohustuslased, kes ei tee ühtki
järgmistest tehingutest ega toimingutest:
i)        need, millele on osutatud artiklites
20, 21, 22, 33, 36, 138 ja 141;
ii)       need, millele on osutatud artiklis 44,
kuid üksnes juhul, kui käibemaksu maksab artikli 196 kohaselt klient;”
b)         Lõige 2 asendatakse järgmisega:
              „2.     Kui
liikmesriigid kasutavad lõike 1 esimese lõigu punktides d või e sätestatud
võimalust, võtavad nad vajalikud meetmed tagamaks ühendusesiseste tehingute
maksustamise üleminekukorra nõuetekohase kohaldamise.”
Artikkel 2

1.           Liikmesriigid võtavad vastu
ja avaldavad käesoleva direktiivi järgimiseks vajalikud õigus- ja haldusnormid
hiljemalt 1. jaanuariks 2014. Nad edastavad nimetatud normide teksti
viivitamata komisjonile.
Nad kohaldavad neid norme alates 1. jaanuarist
2015.
Kui liikmesriigid need
sätted vastu võtavad, lisavad nad nendesse või nende ametliku avaldamise korral
nende juurde viite käesolevale direktiivile. Sellise viitamise viisi näevad
ette liikmesriigid.
2.           Liikmesriigid edastavad
komisjonile käesoleva direktiiviga reguleeritavas valdkonnas nende vastu võetud
põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal
päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud
liikmesriikidele.
Brüssel,
                                                                       Nõukogu
nimel
                                                                       eesistuja
[1]               Nõukogu direktiiv 77/388/EMÜ, 17. mai 1977,
kumuleeruvate käibemaksudega seotud liikmesriikide õigusaktide ühtlustamise
kohta — ühine käibemaksusüsteem: ühtne maksubaas (EÜT L 145, 13.6.1977, lk 1)
(kuues käibemaksudirektiiv).
[2]               Nõukogu direktiiv 2006/112/EÜ, 28. november 2006, mis
käsitleb ühist käibemaksusüsteemi (ELT L 347, 11.12.2006, lk 1)
(käibemaksudirektiiv); asendab alates 1. jaanuarist 2007 kuuendat
käibemaksudirektiivi.
[3]               Ettemakstud kõnekaart on kõige levinumat liiki vautšer.
Mõjuhinnangule lisatud majandusuuringu kohaselt oli mobiiltelefonide
ettemakstud kõnekaartide hinnanguline väärtus ELis 2008. aastal 38 miljardit
eurot.
[4]               Erinevad lähenemisviisid vautšerite maksustamisajale on
esitatud käesoleva ettepanekuga kaasasolevas mõjuhinnangus.
[5]               Kohtuasi C 317/94 Elida Gibbs Ltd v Commissioners of
Customs and Excise [1996] ECR I 5339; Kohtuasi 427/98 Euroopa Ühenduste
Komisjon versus Saksamaa Liitvabariik [2002] ECR I 8315.
[6]               ELT C, , lk.
[7]               ELT C, , lk.
[8]               ELT L 347, 11.12.2006, lk 1.
[9]               ELT C 369, 17.12.2011, lk 14.